《大母诞日赋岩桂》
宋代·洪朋

饱闻岩桂馨香旧，珍重园翁采折来。天上分丛千丈老，人间擢本一枝开。

西风白酒何劳劝，明日黄花不用催。更把玉壶贮秋色，影斜端为寿觥回。

作者简介：宋洪州南昌人，字龟父。黄庭坚甥。两举进士不第，终身布衣。工诗，庭坚称其笔力扛鼎，与弟洪刍、洪炎、洪羽俱有才名，号四洪。年仅三十八而卒。有《洪龟父集》。